Keld Albrechtsen (EL), 2004-04-13:
Jeg vil nu sige, at man skal have en betydelig evne til at fortrænge ting for at kunne bestride, at der er nogle problemer, som der skal gøres noget ved.
Det er jo faktisk rimelig veldokumenteret.
Jeg kunne forstå, hvis hr. Naser Khader havde det synspunkt, at man har valgt en forkert metode, og at man skulle have brugt nogle andre midler.
Men jeg vil nu tilråde Det Radikale Venstre i al venskabelighed ikke at føre en alt for voldsom kampagne på at sige, at her er ikke nogen, der overtræder reglerne om fødevaresikkerhed, og her er ikke nogen, der ulovligt importerer colaer, og her er ikke nogen, der snyder med arbejdskraft, der ikke rigtig bliver opgivet til myndighederne osv. osv. Jeg tror, at hr. Naser Khader ville stå sig ved ikke at føre den kampagne alt for langt i felten. Men man kan selvfølgelig altid diskutere, om det her er det rigtige instrument.
Jeg kan da sige til ministeren, at hvis det er sådan, at hr. Naser Khader har ret i, at problemerne f.eks. med sort arbejde er endnu større i byggebranchen, er det jo så heldigt, at ministeren også er minister for byggebranchen, og så kan vi jo tage fat der, når vi er færdige med at behandle det her lovforslag.
Vi er også i gang med fødevareministeren, for det er jo desværre til fulde blevet belyst, hvordan der produceres ulovlige mængder af svin i titusindvis.
Så det er da en rigtig iagttagelse, at der er andre brancher, hvor der også er problemer.
Men det er nok andre løsninger, som skal findes i andre brancher.
Jeg tror i og for sig, at til fødevarebranchen kan det her være en fornuftig løsning, fordi det i virkeligheden kan være til gavn for erhvervet at få et næringsbrev.
Det er til gavn for forbrugerne og for turismen, fordi den danske restaurationsbranche ikke mindst vil få en større troværdighed over for turisterne.
Der skulle jo nødig brede sig det indtryk, at et besøg på en dansk restauration er den direkte vej til nærmeste kommunehospital.
Jeg håber heller ikke, at det indtryk har bredt sig, men det er jo det, vi gerne vil forebygge. Derfor tror jeg faktisk, at dette forslag kan være med til at give branchen en større troværdighed og dermed også en større selvjustits.
Derfor er vi i Enhedslisten positive over for det.
Vi er selvfølgelig også klar over, at ministeren har gjort dette her stykke arbejde under vejledning fra et flertal i Folketingets udvalg, og det synes vi da er fint nok.
Jeg har stillet et enkelt spørgsmål til hr. Henrik
Vestergaard - det vil jeg bare sige til ministeren - og det er med hensyn til, at vi ikke får lavet noget, der er diskriminerende.
Fru Anne Grete Holmsgaard var også inde på det med disse her test og computeren osv.
Vi bliver altså nødt til at få indrettet disse prøver sådan, at det er den faktuelle viden om de grundlæggende regler, der skal overholdes, som vi så kan være sikre på at man har forstået, men at det skal gøres på en sådan måde, at ingen på grund af at de ikke har en avanceret uddannelse i computerteknik eller på anden vis bliver afskåret fra at kunne få det næringsbrev.
Der må ikke være et element af diskrimination i det.
Det har hele vejen igennem været vores afgørende synspunkt i forhold til det.
Jeg vil gerne tilsige ministeren, at vi da vil forhandle fornuftigt om finansieringen.
Nu er det jo ikke de helt enorme summer, som kan vælte hverken branchen eller statskassen, så vi må kunne finde en løsning, også forhåbentlig en løsning, som hr. Ole Vagn Christensen, selv om han en overgang var lidt højt oppe på det spørgsmål, må kunne leve med. Så vi håber, at vi under udvalgsbehandlingen kan nå en fredsommelig løsning, som måske endda et helt enigt Folketing kan ende med at vedtage.
For jeg er da sikker på, at når hr. Naser Khader får adgang til at læse f.eks. den Rockwoolrapport, som hr. Henrik Vestergaard henviser til, vil han jo kunne se, at den dokumentation, som han efterlyser, desværre i alt for rigeligt omfang er til stede, også fra Told og Skats indberetninger om de sager, der kører fra erfaringerne med smileyordninger osv. osv. Hvis det alene er et problem for Det Radikale Venstre, at man gerne vil se den dokumentation, så vil den jo blive fremlagt i forbindelse med udvalgsbehandlingen, og så kunne det da være flot, hvis det kunne være et samlet, enstemmigt Folketing, som kunne vedtage det her.
Det ville jo også være et enestående klart signal til branchen om, at nu er vi på vej hen i en situation, hvor der skal være orden.
Jeg bryder mig ikke så meget om det der begreb lov og orden.
Det skal man ikke kalde et forslag, tror jeg, men altså hvor kvalitet bliver det, der bliver det bærende signal
fra branchen, både over for forbrugere og over for udlandet osv. osv.
Jeg tror i og for sig, at det med et godt udvalgsarbejde kan blive et ganske fornuftigt resultat, der kan komme ud af det her.